text: Demonstranter brød ind i live-udsendelse 
  03 november 2013 kl. 21.52
  Antifascistiske demonstranter kom søndag kortvarigt til orde midt i den direkte sending fra TV 2/FYNs og TV SYDs valgdebat med spidskandidaterne til regionsrådsvalget i Region Syddanmark.
  I debatten, der fandt sted i Odense, deltog flere partier og lister fra den yderste højrefløj, og derfor havde den yderste venstrefløj bebudet aktioner forud for mødet.
  Det fik i første omgang Fyns Politi til at bede om, at mødet blev flyttet fra Vandrehallen på OUH til et lukket auditorium, men alligevel lykkedes det altså enkelte aktivister at forstyrre mødet.
  Mens debatten var i fuld gang, lød der pludselig høje råb fra gangen udenfor.
  Ingen racister i vores gader! Det var det, der blev råbt flere gange, indtil politiet fik aktivisterne fjernet fra auditoriets dør.
  Tre personer er anholdt, og seks - otte personer forsøgte også at komme ind, men dem fik politiet afvist.
  De tre personer, der afbrød udsendelsen, var kommet ind, inden politiet begyndte at bevogte stedet.
  - De må have været derinde i nogen tid, siger indsatsleder Per Sterobo til TV 2/FYN.
  Se klip med forsøget på at afbryde valgmøde her:
  